Da gentañ emzalc'h an den ganet dall : kompren a ra diouzhtu eo deuet ar burzhud a-berzh Doue hag an hini kaset gantañ, ar Mesiaz, Jezuz. Piv a c'hellfe ober ur seurt burzhud mar n'emañ ket Doue a-du gantañ ? Met bez' ez eus ivez emzalc'h an dud kar, an tad hag ar vamm, o deus aon rak ar Yuzevion, hag a nac'h anzav ar burzhud : goulennit outañ e-unan, oad a-walc'h en deus; dezhañ da gomz diwar e benn e-unan. Hag erfin, emzalc'h enebourion Jezuz, ar Farizianed, ne fell ket dezho anavezout obererezh Doue kaset da vat gant Jezuz en ur bareañ un den ganet dall, deiz ar sabad.